題太姥墓
作者：陳嘉言
朝代：宋

paragraphs: 吾聞堯時種藍嫗，世代更移那可數。
帝堯朽骨無微塵，此閒猶有堯時墓。
墓中老嫗知不知，五帝三王奚以爲。
狼貪鼠竊攫尺士，窾木未枯已易主。
君不見仙人掌，分明指取青天上。
騎龍謁帝大羅天，不逐華蟲挂塵網。
又不見石棋盤，人去盤空局已殘。
當時勝負此何有，爭先奪劫摧心肝。
請君絕頂試飛舄，左望東甌右東冶。
山川不見無諸君，但見烽煙徧郊野。
野老吞聲掩淚哀，茫茫滄海生蓬萊。